In Dei nomine. Ego Girardus comes Masticonensis cupiens fieri particeps orationum et spiritualium benefitiorum fratrum ordinis Cistercii pro remedio anime mee et parentum meorum in generali capitulo abbatum ordinis Cistercii dedi et concessi omnibus fratribus ipsius ordinis liberam potestatem eundi, ducendi, portandi et vendendi res proprias et emendi ad omnia sibi necessaria per omnem terram meam et per aquas absque pedagio et omni alia exactione vel costuma. Omnes etiam fratres ordinis Cistercii et omnes res eorum in tuitione mea et custodia recepi ut libere et secure per totam terram meam ipsi et res eorum eant et veniant et si forte dampnum aliquod in terra mea ipsi aut res eorum fecerint capitale reddendo liberi et quieti remaneant. Huius rei testes sunt : magister Arpinus notarius meus, Willermus de Chavuis, Willermus de Ceis, Humbertus de Paerna. Ut autem hoc donum ratum semper et inconcursum permaneat sigilli mei impressione cartam hanc confirmo anno ab Incarnatione Domini Mo Co LXXo IIIo. Rege Ludovico regnante.